# GvSIG

gvSIG és un programa de Sistema d'informació geogràfica (SIG) amb precisió cartogràfica. Permet accedir a informació vectorial i raster així com a servidors de mapes que acomplisquen amb les espeficicacions de OGC, la qual cosa fa de gvSIG una de les principals característiques respecte a altres SIG. De fet, té una important implementació de serveis OGC: WMS (Web Map Service), WFS (Web Feature Service), WCS (Web Coverage Service), i el Servei de Catàleg i el Servei de Nomenclàtor.
És desenvolupat en llenguatge de programació Java, funciona amb els sistemes operatius Microsoft Windows, Linux i Mac OS X, i fa servir llibreries estàndard de GIS reconegudes com a Geotools o Java Topology Suite (JTS). Es distribueix sota llicència GNU GPL.
Entre els formats gràfics de fitxer més utilitzats, compta amb accés a formats vectorials SHP, DXF, entre d'altres, i formats d'imatge com MrSID, GeoTIFF o ECW.
Es tracta d'un projecte de desenvolupament informàtic cofinançat per la Conselleria d'Infraestructures i Transports de la Generalitat Valenciana i la Unió Europea mitjançant el Fons Europeu de Desenvolupament Regional (FEDER) i desenvolupat conjuntament per l'empresa IVER.

## Extensions

Existeixen mòduls creats per l'equip desenvolupador o per tercers que hi afegeixen més funcionalitats al sistema:
* Client ArcIMS. Hi afegeix serveis ArcIMS bé d'imatge bé de geometries.
* Pilot Raster. Hi afegeix nous formats d'imatge, aplicació de paletes de color a un model digital del terreny, histograma, escurçament de capes raster i nous filtres de visualització.
* Gestió de CRSs. Permet utilitzar diferents bases de dades de sistemes de referència de coordenades (CRS), transformacions de 3 i 7 paràmetres, així com basades en graella i una precisió màxima en el manejament de canvis de projeccions cartogràfiques. A partir de la versió 1.1 passa a formar part del programa.
* geoBD. Accés a bases de dades geoespacials, de manera que s'hi afegeix el connector d'Oracle Locator. A partir de la versió 1.1 passa a formar part del nucli del programa.
* SEXTANTE. Modelat i anàlisi de la informació mitjançant imatges raster.
* Pilot de xarxes. Càlcul de rutes i generació de Topologia de xarxa.
* OSM. Permet visualitzar i editar cartografia lliure del Projecte OpenStreetMap.

## Referències

* ↑ says, Alan. «gvSIG Software Review: Desktop, 3D and Mobile GIS» (en anglès americà), 09-04-2016. [Consulta: 19 juny 2022].
* ↑ Anguix, Alvaro; Diaz, Laura «gvSIG: A GIS desktop solution for an open SDI». Journal of Geography and Regional Planning, 1, 3, 31-05-2008, pàg. 041–048. DOI: 10.5897/JGRP.9000067. ISSN: 2070-1845.
* ↑ García León, Josefa; Garcia Martín, Antonio; Torres Picazo, Manuel. GvSIG: guía para el aprendizaje autónomo. Universidad Politécnica de Cartagena, 2015. ISBN 978-84-697-2197-1.
* ↑ González Matesanz, Javier; Hernández López, David; Sevilla, Luis W «jCRS: extensión de gvSIG para la gestión de Sistemas de Referencia de Coordenadas». I Jornadas de SIG Libre, 2007.
* ↑ Anguix Alfaro, Alvaro A. «gvSIG: soluciones de código abierto para las tecnologías espaciales». Geofocus: Revista Internacional de Ciencia y Tecnología de la Información Geográfica, 5, 2005, pàg. 23. ISSN: 1578-5157.

## Enllaços externs

* gvSIG
* Web del mòdul d'extensions SEXTANTE per a gvSIG Arxivat 2020-08-06 a Wayback Machine.
* Extensió no oficial d'anàlisi de xarxes Arxivat 2016-05-11 a Wayback Machine.